Biblioteke kry gratis WiFi om aanlyn-leer te fasiliteerRael Lissoos, direkteur van Moov saam met die uitvoerende burgemeester van Johannesburg, Parks Tau, raadslid Chris Vondo en raadslid Mally Mokoena by die bekendstelling van ‘n nuwe e-leer-projek. Foto: Verskaf. ŉ Projek vir e-leer is verlede Vrydag (27 Maart) deur Parks Tau, uitvoerende burgemeester van Johannesburg, in die openbare biblioteek in Sandton van stapel gestuur. Vir die komende 18 maande gaan die biblioteekdienste, met die hulp van die stad se inligtingstegnologiedienste daarop fokus om gratis toegang tot die internet in openbare biblioteke te implementeer. Dit sal gratis WiFi en eWorld insluit. Die stadsraad van Johannesburg het hom verbind tot die sukses van die e-leer-projek. Die teikenmark vir dié nuwe projek is alle inwoners van die stad, maar daar word spesifiek gefokus op die jeug en skoolgaande kinders. Dié eerste vyf biblioteke wat by hierdie projek betrokke gaan wees, is Jabavu, Noordgesig, Orange Farm, River Park en Diepsloot. Daar word gepoog om teen 30 Junie die projek na nóg 30 biblioteke uit te brei. Die geruikers van dié biblioteke sal in kennis gestel word van die nuwe verwikkeling deur die media en kennisgewings in biblioteke. Die e-leer-projek beteken ’n leerproses wat gefasiliteer en ondersteun word deur die gebruik van inligting- en kommunikasietegnologie. Dit kan binne ŉ formele- of virtuele klasomgewing plaasvind hoewel ’n onderwyser nie altyd nodig is nie – die leerproses kan ook self onderneem word.